**Çamsulvara Çamsulvarayev** (6 sentyabr 1984, Serqoqala rayonu, Dağıstan MSSR – 28 sentyabr 2016, Mosul) — Azərbaycanı təmsil edən sərbəst güləşçi, 2009-cu il Avropa Çempionatının qalibi.

Həyatı
------

Çamsulvara Bəhəmmədoviç Çamsulvarayev 1984-cü il sentyabrın 6-da Serqoqala rayonunda anadan olub. 1999-cu ildən güləşlə məşğul olur. Şəxsi məşqçisi Ənvər Məhəmmədhacıyevdir.

Karyerası
---------

Çamsulvara Çamsulvarayev 2005 və 2006-cı illərdə Rusiya Çempionatının bürünc medallarına sahib oldu. Həmin illərdə Rusiya yığmasının bir nömrəli güləşçisi Mahaç Murtuzəliyev olduğuna görə Çamsulvara Çamsulvarayev Dünya və Avropa Çempionatlarında mübarizə apara bilmirdi. 2007-ci ildə Azərbaycan Güləş Federasiyası Çamsulvara Çamsulvarayevi Azərbaycan yığmasının heyətinə cəlb elədi.

Çamsulvara Çamsulvarayev 2007-ci ilin aprelində Bolqarıstanda Avropa Çempionatını, həmin ilin sentyabrında isə Azərbaycanda Dünya Çempionatını bürünc medalla başa vurdu. Dünya Çempionatının nəticələrinə əsasən Çamsulvara Çamsulvarayev həm də olimpiya lisenziyasına sahib oldu.

2008-ci ilin aprelində Finlandiyanın Tampere şəhərində Avropa Çempionatının bürünc medalına sahib olan Çamsulvara Çamsulvarayev iyunda Qızıl Qran-Pri beynəlxalq turnirinin qalibi oldu.

Çamsulvara Çamsulvarayev Azərbaycanı 2008-ci ildə Çində baş tutan XXIX Yay Olimpiya Oyunlarında təmsil elədi. Çamsulvara Çamsulvarayev olimpiadanın 1/8 final mərhələsində Belarus nümayəndəsi Murad Heydərov ilə üz-üzə gəldi. Görüşün birinci hissəsində rəqibi üzərində 4:0 hesabı ilə qələbə qazanan Çamsulvara Çamsulvarayev növbəti hissədə rəqibinə 0:2 hesabı ilə məğlub oldu. Həlledici hissədə isə rəqibinə minimal fərqlə (0:1) məğlub olan Çamsulvara Çamsulvarayev olimpiadanı 14-cü pillədə başa vurdu.

Olimpiadadan sonra Çamsulvara Çamsulvarayev 2009-cu ilin yanvarında Rusiyada İvan Yarıginin xatirəsinə həsr olunan beynəlxalq turnirin bürünc medalına sahib oldu. Həmin ilin martında isə Çamsulvara Çamsulvarayev Litvanın Vilnüs şəhərində Avropa Çempionatının qızıl medalına sahib oldu. Avropa çempionluğundan sonra Çamsulvara Çamsulvarayev həmin ilin iyulunda Qızıl Qran-Pri beynəlxalq turnirini bürünc, sentyabrda isə Dünya Çempionatını gümüş medalla başa vurdu.

2010-cu ilin aprelində Çamsulvara Çamsulvarayev Azərbaycanda baş tutan Avropa Çempionatının bürünc medalına sahib oldu. İyulda Qızıl Qran-Pri beynəlxalq turnirini də bürünc medalla başa vuran Çamsulvara Çamsulvarayev sentyabrda Rusiyada Dünya Çempionatında uğursuz çıxış elədi və 16-cı pillənin sahibi oldu.

2012-ci ilin fevralında Yaşar Doğunun xatirəsinə həsr olunan beynəlxalq tunirdə də uğursuz çıxış edən Çamsulvara Çamsulvarayev həmin il 27 yaşında idmanla vidalaşdı.

Nəticələri
----------

|  |  |  |  |  |
| --- | --- | --- | --- | --- |
| **Sıra** | **İl** | **Yarış** | **Ev sahibi** | **Nəticə** |
| Azərbaycan **Azərbaycan** |
| 1 | 2007 | Avropa Çempionatı | Bolqarıstan Bolqarıstan | **3.** |
| 2 | Dünya Çempionatı | Azərbaycan Azərbaycan | **3.** |
| 3 | 2008 | Avropa Çempionatı | Finlandiya Finlandiya | **3.** |
| 4 | Qızıl Qran-Pri | Azərbaycan Azərbaycan | **1.** |
| 5 | Olimpiya Oyunları | Çin Çin | 14. |
| 6 | 2009 | İvan Yarıgin Turniri | Rusiya Rusiya | **3.** |
| 7 | Avropa Çempionatı | Litva Litva | **1.** |
| 8 | Qızıl Qran-Pri | Azərbaycan Azərbaycan | **3.** |
| 9 | Dünya Çempionatı | Danimarka Danimarka | **2.** |
| 10 | 2010 | Avropa Çempionatı | Azərbaycan Azərbaycan | **3.** |
| 11 | Qızıl Qran-Pri | Azərbaycan Azərbaycan | **3.** |
| 12 | Dünya Çempionatı | Rusiya Rusiya | 16. |
| 13 | 2012 | Yaşar Doğu turniri | Türkiyə Türkiyə | 20. |

Ölümü
-----

Karyerasını 2014-cü ildə başa vuran Çamsulvara Çamsulvarayev həmin illərdə yeni formalaşmağa başlayan İraq Şam İslam Dövləti olaraq tanınan İŞİD-in sıralarında döyüşməyə başladı. *Al Abra* ləqəbi ilə tanınırdı. 2016-cı il sentyabrın 28-də İraqın Mosul şəhərində hərbi əməliyyatlar zamanı məhv edildi. Məzarı yoxdur.

İstinadlar
----------

1. ↑  .
2. ↑  *Olympedia.org.* "Çamsulvara ÇAMSULVARAYEV". www.olympedia.org (ingilis). 2022-08-30. 2022-06-10 tarixində arxivləşdirilib. İstifadə tarixi: 30.08.2022.
3. 1 2 3 4 5 6 7 8 9 10 11 12 13 14  *International Wrestling Database.* "**CHAMSULVARA CHAMSULVARAYEV**". www.iat.uni-leipzig.de (ingilis). 2022-08-04. 2020-04-08 tarixində arxivləşdirilib. İstifadə tarixi: 02.08.2022.
4. 1 2 3 4  *Olympedia.org.* "2008 Summer Olympics / Wrestling / Middleweight / Freestyle (74 Kilograms) / Men". www.olympedia.org (ingilis). 2022-08-30. 2022-05-11 tarixində arxivləşdirilib. İstifadə tarixi: 30.08.2022.
5. ↑  *Azerisport.com idman portalı.* "Бывший борец сборной Азербайджана был убит в Ираке". www.azerisport.com (rus). 2022-08-04. 2016-11-02 tarixində arxivləşdirilib. İstifadə tarixi: 02.08.2022.

|  |  |
| --- | --- |
|  Bu şablona bax   Tematik saytlar | Olympedia · Объединённый мир борьбы |

| ⛭Güləş üzrə Avropa Çempionatının qalibi olan Azərbaycan idmançıları |
| --- |
| 10 dəfə | Mariya Stadnik |  |
| 4 dəfə | Hacı Əliyev |
| 3 dəfə | Namiq Abdullayev • Xetaq Qazyumov • Cəbrayıl Həsənov • Rafiq Hüseynov |
| 2 dəfə | Məhəmməd İbrahimov • Rövşən Bayramov • Nadejda Sementsova • Elçin Əliyev • Giorgi Edişeraşvili • Eldəniz Əzizli • Həsrət Cəfərov |
| 1 dəfə | Natiq Eyvazov • Nazim Əlicanov • Vitali Rəhimov • Zəlimxan Hüseynov • Çamsulvara Çamsulvarayev • Əli İsayev • Mahmud Məhəmmədov • Həsən Əliyev • Sona Əhmədli • Yuliya Ratkeviç • Toğrul Əsgərov • Ruslan Dibirhacıyev • Nataliya Sinişin • Şərif Şərifov • Elis Manolova • Sənan Süleymanov • Məhəmmədxan Məhəmmədov • Əliabbas Rzazadə • Ülvi Qənizadə • Murad Məmmədov • Nihat Məmmədli • Alyona Kolesnik |